Document ID: 32004D0831

KOMISJONI OTSUS,
3. detsember 2004,
millega muudetakse otsust 2003/526/EÜ seoses sigade katku tõrjemeetmetega Saksamaal Nordrhein-Westfalenis ja Slovakkias
(teatavaks tehtud numbri K(2004) 4506 all)
(EMPs kohaldatav tekst)
(2004/831/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (1) eriti selle artikli 10 lõiget 4,
ning arvestades järgmist:
(1)
Vastuseks sigade katku puhkemisele teatavates liikmesriikides võeti vastu komisjoni 18. juuli 2003. aasta otsus 2003/526/EÜ, mis käsitleb sigade klassikalise katkuga seotud kaitsemeetmeid teatavates liikmesriikides. (2) Selle otsusega on kehtestatud kõnealuse haiguse täiendavad tõrjemeetmed.
(2)
Olukord sigade katku osas Saksamaal Nordrhein-Westfalenis on oluliselt paranenud. Seepärast ei ole otsusega 2003/526/EÜ Nordrhein-Westfaleni suhtes vastuvõetud meetmeid tarvis kauem kohaldada.
(3)
Slovakkias täheldati sigade katku juhtumit hiljuti metssigade juures Veľký Krtíši rajoonis, mis varem oli haigusest puutumata. Seepärast tuleks otsust 2003/526/EÜ muuta, võttes arvesse selle liikmesriigi epidemioloogilist olukorda.
(4)
Pidades silmas sigade katku üldist esinemist Prantsusmaal, Saksamaal ja Luksemburgis, on asjakohane otsuse 2003/526/EÜ kehtivust pikendada.
(5)
Seepärast tuleks vastavalt muuta otsust 2003/526/EÜ.
(6)
Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2003/526/EÜ muudetakse järgmiselt.
1.
Artiklis 11 asendatakse kuupäev “31. oktoober 2004” kuupäevaga “30. aprill 2005”.
2.
Otsuse 2003/526/EÜ lisa muudetakse järgmiselt:
-
I osa punkti 1 alapunkt A jäetakse välja,
-
II osa asendatakse järgmisega:
“Artiklites 5, 2, 3, 7 ja 8 osutatud Slovakkia piirkonnad:
Järgmised Veterinaar- ja Toiduametite ringkonnad (DVFA): Trnava (hõlmab Piešťany, Hlohoveci ja Trnava rajoone); Levice (hõlmab Levice rajooni); Nitra (hõlmab Nitra ja Zlaté Moravce rajoone); Topoľčany (hõlmab Topoľčany rajooni); Nové Mesto nad Váhom (hõlmab Nové Mesto nad Váhom rajooni); Trenčín (hõlmab Trenčíni ja Bánovce nad Bebravou rajoone); Prievidza (hõlmab Prievidza ja Partizánske rajoone); Púchov (hõlmab Púchovi ja Ilava rajoone); Žiar nad Hronom (hõlmab Žiar nad Hronom, Žarnovica ja Banská Štiavnica rajoone); Zvolen (hõlmab Zvoleni ja Detva rajoone); Banská Bystrica (hõlmab Banská Bystrica ja Brezno rajoone); Lučenec (hõlmab Lučeneci ja Poltári rajoone); Veľký Krtíš.”
Artikkel 2
Käesolev otsus on adresseeritud liikmesriikidele.
Brüssel, 3. detsember 2004

Labels: 18
6